Ek en Krismis – Die Namib Skryf – sonder grense
Ek en Krismis
14th Desember 2018 15th Desember 2018 By Jan N. Alleman Groete en Goeters / Prosa / Sommer Gesels / UncategorizedAfrikaans,Die Namib Skryf,Jan N. Alleman,Volg ons
Op mooi Engels sê ons baie gemaklik, na 'n besonderse indringende verskil van opinies: "to each his own." Ek struikel nog so effens met 'n mooi, suiwer Afrikaansevertaling. Nogal soos ek worstel met "rollercoaster" en "gut feeling." Wipkarretjies en kropgevoel doen dit nie vir my nie.
Iets soos ek en krismis! Ons loop jare al saam. Ons het mekaar doer iewers in die sestigs leer ken, maar ek het hom later jare "ontvriend." En elke jaar, soos klokslag dan loop klop hy hier aan my deur. En elke jaar, soos soveel jare in die verlede, dan staan en stry ek en krismis dat die spoeg spat.
Maar hierdie jaar is anders. Hierdie jaar het ek die deurklokkie se batterye uitgehaal en om alles te kroon, ek ry weg! Weg na 'n ander oord toe. Daar waar daar nie 'lektrisiteit is nie, of selfoon ontvangs, of enige draadlose internet, of enige iets in dier voege nie. ik heb een broertje doodaan alle krakelingen.
Verstaan tog, asseblief: Ek glo aan 'n skeppende Vader wat Sy Seun gestuur het vir die deurmekaar gedolwe, die Nederlanders sê dit tog so raak, rommelig gedolwe mensdom. Rommelig klink vir my besonders raak…
Daar is legio wat nie met my saam gesels nie, maar, dan is daar legio wat glad nie eers met my WIL gesels nie. Dit is ook goed, ek verstaan. Julle het, soos ek, ook binnegoedjies. Verstaan tog asseblief, ek dink ek het dit al gevra, ek hou nie van die ou met die rooi jas wat die kinders so belieg nie. Soos 'n vrind van ouds sou gesê het: "Ek laaik hom niks!"
Dis nou hier waar ons by daai vertaling kom en ek dink dis nogal gepas om te sê: "elkeen maak soos hy smaak." Vir die wat verkies om Afrikaans uit 'n porseleinkoppie, pinkie in die lug, teugie vir teugie te proe: Elkeen na sy eie smaak …